《合涧桥步月》
清代·史夔

门闭乱山高，月出万象杳。揽衣步岩际，俯视群木杪。

霜黄树色暗，地白人影小。湖光远蒙蒙，巢鹤近了了。

猿啼晚更急，虎迹寒觉少。还归冷泉亭，会待山月晓。

作者简介：江苏溧阳人，字胄司，号耕岩。康熙二十一年进士。官詹事。诗无赫赫之名，而不涉应酬，诗品颇高。有《扈跸诗》及《樟亭》、《东祀》、《扶胥》等集。